Príloha č.4 - Opis predmetu zákazky

**Špecifikácia predmetu zákazky**

**Názov zákazky: Modernizácia SOŠ Pod Bánošom Banská Bystrica: Výkon stavebného dozoru pri rekonštrukcii a vybudovaní objektov školy**

**Druh zákazky**: Zákazka na poskytnutie služby

**Opis predmetu zákazky:**

Predmetom zákazky je poskytnutie služieb stavebného dozoru minimálne v nasledovnom rozsahu:

- Zastupovanie stavebníka v procese realizácie stavebných prác po odbornej stránke, intenzívna komunikácia so stavebníkom vo veciach súvisiacich so stavbou, poskytovanie odborných vyjadrení stavebníkovi vo vzťahu k stavbe, postupom prác, použitým materiálom a pod.,

- Odovzdanie staveniska zhotoviteľovi alebo zhotoviteľom a zabezpečenie zápisu o tom do stavebného denníka.

- Oboznámenie sa s podkladmi súvisiacimi s realizáciou stavby, najmä s projektom, obsahom zmlúv o dielo, obsahom stavebných povolení.

- Účasť na kontrolnom zameraní terénu, ktoré vykoná zhotoviteľ pred začatím prác (ak relevantné).

- Dodržiavanie podmienok stavebných povolení potrebných pre výstavbu.

- Plnenie opatrení štátneho stavebného dohľadu.

- Odsúhlasenie dodatkov a zmien projektu, ktoré nezvyšujú cenu stavebného objektu alebo prevádzkového súboru, nepredlžujú lehotu výstavby nezhoršujú parametre stavby ani jej prevádzkové a úžitkové vlastnosti.

- Kontrola vecnej a cenovej správnosti a úplnosti súpisov vykonaných prác.

- Kontrola tých častí stavby, ktoré budú pri ďalšom postupe výstavby zakryté, alebo sa stanú neprístupnými.

- Spolupráca s geodetom zhotoviteľa pri dodržiavaní priestorového umiestnenia objektov (ak relevantné).

- Spolupráca s pracovníkmi, vykonávajúcimi autorský dohľad a odborný autorský dohľad pri zabezpečovaní súladu realizovanej stavby s projektom.

- Spolupráca so spracovateľom projektu pre stavebné povolenie v náležitostiach realizačných projektov a so zhotoviteľmi pri navrhovaní opatrení na odstránenie prípadných chýb projektu.

- Sledovanie či zhotovitelia vykonávajú skúšky materiálov, konštrukcií, zariadení a prác, kontrola výsledkov skúšok a evidovanie dokladov o výsledkoch týchto skúšok v súlade s PD a s STN.

- Postupné vyžadovanie, evidovanie a archivovanie dokladov, preukazujúcich kvalitu diela.

- Sledovanie vedenia stavebného denníka.

- Hlásenie archeologických nálezov.

- Sledovanie spôsobu a postupu uskutočňovania stavby.

- Pravidelné vykonávanie a vypracovanie písomných správ o priebehu realizácie prác, pravidelné informovanie poverených osôb objednávateľa.

- Účasť na kontrole realizácie stavebných prác, komunikácia s kontrolnými subjektami.

- Spolupráca s pracovníkmi zhotoviteľov pri vykonávaní opatrení na odvrátenie alebo na obmedzenie škôd pri ohrození zdravia alebo majetku na stavbe.

- Kontrola postupu prác podľa harmonogramu, upozornenie zhotoviteľov na nedodržiavanie dohodnutých termínov a spolupráca pri prerokovaní návrhov opatrení zhotoviteľov, smerujúcich k odstráneniu vzniknutého oneskorenia postupu prác.

- Bezodkladné informovanie stavebníka o všetkých závažných okolnostiach týkajúcich sa realizácie projektu.

- Príprava podkladov pre záverečné technicko-ekonomické vyhodnotenie stavby.

- Kontrola podkladov a dokladov pre odovzdanie a prevzatie stavby alebo jej časti a účasť na konaní o odovzdaní a prevzatí.

- Kontrola, či zhotoviteľ odstraňuje vady a nedorobky, zistené pri odovzdaní a prevzatí diela v dohodnutých lehotách a potvrdzovanie dokladov o odstránení vád a nedorobkov.

- Príprava dokladov pre kolaudačné konanie, prípadne aj dokladov pre povolenie na predčasné alebo dočasné prevádzkovanie stavby alebo jej časti.

- Účasť na kolaudačnom konaní.

- Spolupráca pri uplatňovaní požiadaviek vyplývajúcich z kolaudačných konaní.

- Účasť na skúšobnej prevádzke, ak relevantné.

- Kontrola vypratania staveniska.

**Zákazka pozostáva z výkonu stavebného dozoru výstavby v súlade so zákonom NRSR č. 138/1992 Z. z. pre** projekt modernizácie Strednej odbornej školy Pod Bánošom Banská Bystrica v rámci iniciatívy Catching-up Regions, ktoré budú financované z nenávratného finančného príspevku IROP a rozpočtových prostriedkov obstarávateľa.

**A) projekt: SOŠ Pod Bánošom Banská Bystrica – Rodinná farma v horskom prostredí s realizáciou produkcie priamo na stôl**

Predmetom projektu je výstavba a rekonštrukcia viacerých objektov SOŠ Pod Bánošom 80, Banská Bystrica za účelom vybudovania a modernizácie pracovísk odborného praktického vyučovania. Objekty A1, A2, A3 sú situované v okrese Banská Bystrica, v katastrálnom území Sásová – v areáli Strednej odbornej školy Pod Bánošom 80, Banská Bystrica.

**A1) Objekt pracoviska odborného vyučovania a prípravy – Cvičné pracovisko - Agropenzión**

Novostavba má obdĺžnikový tvar 10,1x20m s bočným krídlom 10 x 4,8m so sedlovou strechou a bude osadená s orientáciou pozdĺžnej osi severozápad - juhovýchod.

V hlavnej obdĺžnikovej časti sa bude nachádzať na prízemí odbytový a prípravný priestor výcvikového strediska, na poschodí cvičné ubytovacie apartmány. V bočnej krížovej osi bude umiestnené hygienické zázemie na prízemí a cvičný apartmán so skladom prádla na 2. NP. Objekt bude dvojpodlažný, s dvoma navzájom kolmými sedlovými strechami. 2. NP bude čiastočne podkrovným priestorom. Krov so sklonom 40° a 45° bude neobytný, nezateplený. Vstup objektu bude orientovaný na severozápad, lemovaný exteriérovou terasou. Na severozápadnej strane bude situovaná odbytová zóna so 6 stolmi celkovo pre 24 hostí. Na ňu nadväzuje prípravné zázemie, kuchyňa, pekáreň pekárenských produktov, prípravňa mäsa a šalátov, príslušné sklady a umývanie riadu, sklad odpadu, šatne a hygienické zariadenia pre študentov. Na západnej strane sa nachádza hygienické zázemie pre hostí, predajné miesto farmárskych produktov, ktoré zároveň slúži ako recepcia pre návštevníkov apiterapie. Dvojramenné schodisko bude viesť na poschodie k cvičným ubytovacím jednotkám. Každý cvičný apartmán bude mať vlastnú kúpeľňu a balkón alebo terasu.

Predpokladané investičné náklady: 868 784,62 Eur bez DPH

Predpokladaná lehota výstavby: 10 mesiacov

**A2) Objekty modelovej školskej farmy v areáli školy**

Jedná sa o novostavby 5 objektov pre účely zabezpečenia praktického odborného vyučovania. Ide o novostavby v katastrálnom území mesta Banská Bystrica, časť Sásová. Stavby sú situované v areáli Strednej odbornej školy Pod Bánošom 80, Banská Bystrica, na mierne svahovitom pozemku. Stavebné objekty:

SO 02 - Jazdiareň

Budova je navrhovaná ako halový objekt v tvare mnohouholníka s pridruženými priestormi pre hygienu a sklad. Budova je rozdelená do dvoch častí. Hlavná časť slúži pre nácvik jazdy na koni a vedenie koňa. Druhá, pomerne menšia časť slúži pre hygienu a sklad. Objekt je jednopodlažný, halová časť je zastrešená pomocou stanovej plechovej strechy. Susediaci objekt školského internátu bude v tesnom kontakte s navrhovanou novostavbou, prevádzkovo naň ale nenadväzuje a na stene orientovanej k jazdiarni nemá žiadne vstupné ani okenné otvory. Funkčne jazdiareň bude nadväzovať na existujúcu stajňu koní v areáli školy. Novostavba má tvar mnohouholníka s dĺžkou hrany 4,860m s vnútorným priemerom 18,77m.

SO 03 – Ovčín s hydinárňou

Hospodársky objekt je prízemný s členením na drobnochov oviec na hlbokej podstielke a drobnochov hydiny, s príručnými skladmi krmiva.

Novostavba bude mať obdĺžnikový tvar 9,7 x 6,4 m so sedlovou strechou a bude osadená s orientáciou pozdĺžnej osi severozápad-juhovýchod. Susediace objekty nemajú väzbu na navrhovanú novostavbu. Jedná o jednoduchý hospodársky objekt s funkciou drobnochovu hospodárskych zvierat. Návrh je koncipovaný ako jednoduchá prízemná, kubusová hmota so sedlovým zastrešením. V obdĺžnikovom priestore sa nachádza samostatný priestor pre ustajnenie oviec a samostatný priestor pre chov hydiny s oddelenými vstupmi a príručnými skladmi krmiva. Objekt je prízemný, so sedlovou strechou. Objekt má niekoľko vstupov, dva pre chovateľa, dva pre zvieratá a jeden pre malotraktor.

SO 04 – Voštináreň

Na stavbu vymedzená časť pozemku je v súčasnosti prístupná z areálovej komunikácie a sú na nej umiestnené mobilné skladové bunky bez základových konštrukcií. Objekty je pred začiatkom výstavby potrebné odstrániť. Navrhovaný objekt priamo susedí s budovou dielní, prevádzkovo sa ale bude jednať o dva samostatné objekty s vlastnými vstupmi. Novostavba má obdĺžnikový tvar 6 x 16 m s pultovou strechou a je osadená s orientáciou pozdĺžnej osi severovýchod - juhozápad. Návrh je koncipovaný ako jednoduchá prízemná, kubusová hmota s pultovým zastrešením. V obdĺžnikovom priestore sa nachádza samostatný priestor chladeného skladu a samostatný prestrešený, ale otvorený priestor pre prácu s voskom. Objekt je prízemný, strecha so sklonom 20° je otvorená k prístupovej komunikácii po celej dĺžke 16 m. Objekt má 3 vstupy (dva otvorené do otvoreného priestoru k práci s voskom a jeden skrz dverný otvor do chladeného skladu), zvislé konštrukcie tvoria murované steny, oceľové zvárané rámy a zavetrovacie steny, ktoré uzatvárajú oceľový skelet na dlhších (pozdĺžnych) stranách na kratších (priečnych/čelných) stranách objektu sú múry navrhnuté po stropnú konštrukciu podstrešného priestoru, následne sa nad múry vytyčuje / pokračuje oceľová rámová konštrukcia.

SO 05 – Stánky farmárskych trhov

Na stavbu vymedzená časť pozemku je v súčasnosti prístupná z areálovej komunikácie a tvoria ju asfaltové spevnené plochy parkoviska. Na parkovacie plochy nadväzuje po celej dĺžke existujúci železobetónový terénny oporný múr. Novostavba pozostáva z 10 predajných miest, zastrešenia líniovým pultovým prestrešením, ktoré je rozčlenené do 3 úsekov. Šírka prestrešenej plochy je 3,9m, dĺžka 10, 15 a 25m. Línia kopíruje areálovú cestnú komunikáciu. Návrh je koncipovaný ako jednoduchá pultová strecha nesená oceľovými zváranými rámami kotvenými do oporného múrika a z čelnej strany podopretá radom oceľových stĺpov. Väčšinu roka bude plocha využívaná na parkovanie osobných áut ako v aktuálnej situácii. Pri príležitosti konania trhov sa prenesú na plochu mobilné predajné pulty. Línia prestrešenia je rozčlenená do 3 úsekov, vzhľadom na nadväznosť existujúcich schodov a chodníkov ku komunikácii. Objekt je prízemný, strecha so sklonom 15° je otvorená k prístupovej komunikácii po celej dĺžke. Zadnú stranu čiastočne uzatvára železobetónový oporný múr, nad ním je priestor otvorený, predná strana je opticky oddelená len líniou podporných oceľových stĺpov.

SO 06 – Voliéra

Hospodársky objekt adaptuje priestor súčasnej vrátnice na interiérovú časť vtáčej voliéry a do exteriéru dostavuje drôtenú klietku na zváranom ráme. Je teda dvojpriestorový, klietka je čiastočne prestrešená. Ide o jednoduchý hospodársky objekt s funkciou chovu vtákov pri výučbe študentov. Návrh je koncipovaný ako jednoduchá prízemná, kubusová hmota čiastočne prekrytá s pultovým zastrešením. Klietka 3m vysoká s pôdorysným tvarom 4,3x4,6m, strieška kotvená do muriva existujúcej budovy. Sklonom 10°. Zváraná konštrukcia klietky pre vtáky je skrutkami upevnená do železobetónovej dosky, ktorá pokrýva celé dno. Rám je dvakrát opláštený pletivom.

Na adaptáciu interiérového priestoru je potrebná výmena interiérovej zasklenej steny a výmena

exteriérového okna za dvere (na prechod z hniezdiska do vonkajšej voliéry). Vstup do hniezdiska

je z chodby školy a prechod do klietky vznikne výmenou fasádneho okna za dvere.

Predpokladané investičné náklady: 733 395,50 Eur bez DPH

Predpokladaná lehota výstavby 5 stavebných objektov: 10 mesiacov

**A3) - Stavebné úpravy a rekonštrukcia priestorov cukrárenskej a pekárenskej dielne**

Stavebné úpravy a rekonštrukcia existujúcich rozvodov elektrickej energie v pekárenskej a cukrárenskej dielni v budove SOŠ Pod Bánošom a technické zhodnotenie existujúcich priestorov odborného výcviku

Predpokladané investičné náklady: 118 952,34 Eur bez DPH

Predpokladaná lehota rekonštrukcie objektov: 10 mesiacov